A Vaskakas Bábszínház szervezésében Győr belvárosa egy hatalmas játszótérré változik, minden év július első hétvégéjén. A Győrkőcfesztivál az ország legnagyobb szabadtéri, ingyenes gyerekfesztiválja, melyen a gyerekek karszalaggal minden programon térítésmentesen vehetnek részt, legyen az egy előadás vagy akár egy aktivitás, bármely játék kipróbálása. A háromnapos fesztivál első estéjén, pénteken, a nyitó koncert után a kulcsátadó ceremóniával hivatalosan is a gyerekeké lesz Győr városa, és elkezdődik a szombat-vasárnapi reggeltől estig tartó Győrkőcjáték a Széchenyi tértől a Radó-szigetig.